Diari Oficial de la Generalitat Valenciana


Sumari del DOGV 6304, del 06-07-2010 (2010/7639)

ORDE 18/2010, de 30 de juny, del conseller d'Infraestructures i Transport, per la qual s'actualitzen les tarifes dels servicis de transport públic de viatgers integrats en el sistema coordinat de transport d'Alacant (sistema TAM).
--------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2010/06/30/18/dof/vci/html**

### Dades del document

Número de DOGV
:   6304

Data del DOGV
:   06-07-2010

Secció del DOGV
:   I. DISPOSICIONS GENERALS

Número del document
:   2010/7639


Data del document
:   30-06-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * Alacant
    * Campello, el
    * Sant Joan d'Alacant
    * Mutxamel
    * Sant Vicent del Raspeig
    * legislació
    * tarifa de viatgers
    * transport ferroviari
    * transport de viatgers
    * transport públic

ORDE 18/2010, de 30 de juny, del conseller d'Infraestructures i Transport, per la qual s'actualitzen les tarifes dels servicis de transport públic de viatgers integrats en el sistema coordinat de transport d'Alacant (sistema TAM). [2010/7639]  
Preàmbul  
La competència exclusiva en matèria de transports terrestres l'itinerari dels quals discórrega íntegrament per la Comunitat Valenciana correspon a la Generalitat.  
Fent ús de la seua competència, la Generalitat regula les tarifes per als servicis públics regulars permanents d'ús general de viatgers. Esta activitat reguladora és exercida de conformitat amb la normativa vigent, fonamentalment la Llei 16/1987, de 30 de juliol, d'Ordenació dels Transports Terrestres, i el Reial Decret 1211/1990, de 30 de setembre, que aprova el reglament de la llei.  
L'article 19 de l'esmentada Llei 16/1987 establix que les tarifes del transport públic i de les seues activitats auxiliars i complementàries hauran de cobrir la totalitat dels costos reals de l'activitat citada en condicions normals de productivitat i d'organització, a més de permetre una amortització adequada, un benefici empresarial raonable i una prestació del servici o realització correcta de l'activitat, sense deixar de retribuir, si és el cas, les prestacions complementàries. Per la seua banda, el reglament de la llei indica en l'article 29 que per a determinar les tarifes s'ha de tindre en compte l'estructura de costos del servici i que estes s'hauran de modificar sempre que hi haja una variació substancial en el conjunt dels elements que integren la referida estructura de costos.  
En l'àrea metropolitana d'Alacant, la Generalitat i l'Ajuntament d'Alacant han acordat la integració operativa de les xarxes de transport col·lectiu en l'àmbit metropolità (sistema TAM), coordinació tarifària i funcional que hi opera des de 1999. En virtut d'esta coordinació, s'establix un marc tarifari únic per a tot l'àmbit TAM. Estes tarifes afecten els servicis integrats en el transport urbà d'Alacant, així com als servicis del TAM que connecten la ciutat d'Alacant amb Mutxamel, Sant Vicent del Raspeig, el Campello i Sant Joan d'Alacant, i els servicis ferroviaris prestats per Ferrocarrils de la Generalitat Valenciana en l'àmbit esmentat.  
Per l'Orde de 21 d'abril de 2008 (DOCV 5750 de 25/04/08/) es van actualitzar les tarifes del sistema TAM per al període 2008-2010. L'aplicació a partir de l'1 de juliol de 2010 del nou tipus d'IVA que cal aplicar als servicis de transport, que passa del 7% actual al 8%, fa que es plantege l'oportú increment tarifari per a mantindre el nivell d'aportació de les tarifes al finançament del sistema.  
Dins de les seues competències, l'Ajuntament d'Alacant ha tramitat l'aplicació de l'actualització de tarifes que cal aplicar en el transport urbà.  
Així mateix, la Comissió de Preus de la Generalitat ha emés un informe favorable respecte d'estes tarifes, així com de les que s'aplicaran als servicis prestats per Ferrocarrils de la Generalitat Valenciana.  
En virtut dels antecedents citats, amb els informes oportuns previs, i d'acord amb l'article 28.e) de la Llei 5/1983, de 30 de desembre, del Consell, modificada per la Llei 12/2007, de 20 de març, i el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article únic. Tarifes  
L'aplicació, fins que no siguen modificats els preus pels procediments oportuns, als servicis de carretera inclosos en el sistema TAM, així com en els servicis prestats per Ferrocarrils de la Generalitat Valenciana en l'àmbit funcional esmentat, de les tarifes següents:  
 Actual Modificat  
Bitllet senzill 1,20 1,20  
Abonament de 10 viatges (B-10) 7,00 7,05  
Abonament jove de 30 viatges 16,80 16,95  
Abonament escolar de 30 viatges 14,70 14,80  
DISPOSICIONS FINALS  
Primera. Desplegament i execució de la norma  
Es faculta el director general de Transports i Logística per al desenvolupament, aplicació i interpretació de la present orde.  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 30 de juny de 2010  
El conseller d'Infraestructures i Transport,  
MARIO FLORES LANUZA


Còpia Permalink ELI